אניסה ג'ונס

מרי אניסה ג'ונס (באנגלית: Mary Anissa Jones;‏ 11 במרץ 1958 – 28 באוגוסט 1976) הייתה שחקנית-ילדה אמריקאית הידועה בתפקידה כבאפי דייוויס בקומדיית המצבים משפחה שכזאת של CBS, ששודרה מ-1966 ועד 1971. היא נפטרה בגיל 18 ממנת יתר של סמים ותרופות. ג'ונס נולדה בשנת 1958 בווסט לאפייט שבאינדיאנה, ועד גיל 5 גדלה בצ'ארלסטון, עיר הבירה של וירג'יניה המערבית. סבה וסבתה מצד אמה היו לבנונים ושמה האמצעי של ג'ונס, "אניסה", לקוח מהשפה הערבית. הוריה התגרשו בשנת 1965, לפני תחילת קריירת המשחק שלה. כשנולדה, אביה של אניסה, ג'ון פול ג'ונס, היה מהנדס וחבר הדירקטוריון באוניברסיטת פרדו, בה אמה, מרי פאולה ג'ונס (לבית טוויל), הייתה סטודנטית לזואולוגיה. זמן קצר לאחר לידתו של אחיה של אניסה, ג'ון פול ג'ונס הבן (שמכונה "פול" בפי המשפחה), עברה המשפחה לפלאיה דל ריי, קליפורניה, שם ג'ון פול האב החל לעבוד כמהנדס אווירונאוטיקה ואניסה למדה בבית הספר היסודי פסאו דל ריי, ולאחר מכן בחטיבת הביניים על שם אורוויל רייט. לאחר הגירושין הקשים של הוריה, אביה קיבל את המשמורת עליה, אך עם מותו ב-1974 עברה ג'ונס לגור עם חברה. הגירושין ומותו של אביה השפיעו על ג'ונס, שהחלה לישון ולאכול בצורה לא מסודרת, ומצבי הרוח שלה הפכו לקיצוניים. היא החלה לגנוב מחנויות והחליפה עבודות לעיתים תכופות. בתקופה הזו התחברה עם אנשים חדשים, שרבים מהם היו מכורים לסמים. בשנת 1964, בגיל 6, הופיעה ג'ונס בפרסומת בטלוויזיה. שנתיים לאחר מכן, בשנת 1966, לוהקה ג'ונס בת ה-8, שנראתה קטנה לגילה, לתפקיד אווה אליזבת "באפי" פטרסון-דייוויס בת ה-6, בקומדיית המצבים משפחה שכזאת (אנ') של CBS. בסדרה נשלחים באפי, אחיה התאום ג'ודי (ג'וני וויטאקר) ואחותם הגדולה סיסי (קאתי גארבר), לגור עם הדוד שלהם ביל (בריאן קית') ומשרתו מר פרנץ' (סבסטיאן קבוט), שנה לאחר שהורי הילדים נהרגים בתאונת דרכים. בשנת 1969, בשיא ההצלחה של משפחה שכזאת בטלוויזיה, הופיעה ג'ונס בתפקיד קטן בסרט "הצרות עם הבנות" (אנ'), שבו כיכב אלביס פרסלי. ג'ונס הייתה בת 12 כשהסתיימו צילומי הסדרה ב-1971. לאחר צילומי הסדרה, הקריירה של ג'ונס הייתה בנסיגה. היא רצתה לשחק בתפקידים של מבוגרים, והתייחסה לתפקיד שלה כ"תינוקי", אך לא הצליחה לקבל תפקידים רציניים. בליל 27 באוגוסט חגגה ג'ונס בעיירת החוף אושנסייד עם בן הזוג החדש שלה, אלן "באץ'" קובן, ועם חברים נוספים. למחרת, בצהרי 28 באוגוסט 1976, נמצאה ג'ונס בת ה-18 ללא רוח חיים בקומה העליונה של בית השייך לאביה של חברתה בת ה-14, הלן הנסי. מאוחר יותר קבעה המשטרה שגילי הנוכחים במסיבה נעו בין 12 ל-22. בדו"ח של חוקר מקרי המוות נקבע שהמוות אירע כתוצאה ממנת יתר של סמים, ולאחר בדיקה נוספת נקבע שהמוות היה בשוגג ונשללה התאבדות. בבדיקת רעלנים בנתיחה שלאחר המוות, נמצאו בגופה קוקאין, פנציקלידין, Quaalude וסקונל. הדו"ח המשטרתי כלל התייחסות גם לבקבוקון קטן של נוזל כחול שנמצא ליד ג'ונס בזירה, שמעולם לא זוהה. חוקר מקרי המוות שבדק את ג'ונס דיווח שהיא מתה מאחת ממנות היתר הקשות ביותר של סמים שראה אי פעם. גופתה של ג'ונס נשרפה והאפר שלה פוזר מעל האוקיינוס השקט. שישה ימים לאחר מותה של ג'ונס, נעצר ד"ר דון קרלוס מושוס, הרופא של ג'ונס, במשרדו בטורנס, והואשם ברישום בלתי חוקי של סקונל לג'ונס. מעטפה עם כתובת משרדו של מושוס נמצאה בזירת המוות של ג'ונס, ובה הוזכר הסם שנמצא בבדיקת הרעלנים של אניסה (סקונל), המינון (1.5 גרם), הכמות (50), ושם משפחתה של הנמענת (ג'ונס). מושוס הואשם ב-11 עבירות, אך נפטר בעודו ממתין למשפט, ב-27 בדצמבר 1976, ארבעה חודשים לאחר מותה של ג'ונס. על אף שהאישומים ברצח בוטלו לפני מותו של מושוס, נתבעו 400,000 דולר מעזבונו של מושוס על ידי משפחתה של ג'ונס. ביולי 1979 נקבע בפסק הדין כי מושוס אחראי ב-30% למותה של ג'ונס, וג'ונס אחראית ב-70% למותה, וכתוצאה מכך הסכום שהתקבל הצטמצם ל-79,500 דולר (408,800 דולר כיום). אביה של אניסה, ג'ון פול ג'ונס, מת ב-7 במרץ 1974, בגיל 44. ב-15 במרץ 1984, אחיה פול מת ממנת יתר של סמים בגיל 24. אמה של אניסה, מרי פולה ג'ונס, מתה בדטרויט מסיבות טבעיות ב-14 בינואר 2012. מדיה וקבצים בנושא אניסה ג'ונס בוויקישיתוף אניסה ג'ונס, במסד הנתונים הקולנועיים IMDb (באנגלית) אניסה ג'ונס, באתר AllMovie (באנגלית) אניסה ג'ונס, במסד הנתונים הקולנועיים KinoPoisk (ברוסית) אניסה ג'ונס, באתר "Find a Grave" (באנגלית) Mansour, David (2005). From Abba to Zoom: A Pop Culture Encyclopedia of the Late 20th Century. Andrews McMeel Publishing. p. 251. ISBN 0-7407-5118-2. Kaleena Fraga, The Tragic Story Of Anissa Jones, The 'Family Affair' Star Who Died Of An Overdose At Just 18, All That's Interesting, ‏2022-05-18 (באנגלית אמריקאית) Anissa Jones was small for her age, newspapers.com, The Charlotte Observer from Charlotte, North Carolina, ‏1976-10-17 (באנגלית אמריקאית) Anissa Jones - Biography, IMDb (באנגלית אמריקאית) צילום תעודת הפטירה של ג'ון פול ג'ונס, ‏23 ביולי 1974 Stephens, John G. (2005). From My Three Sons to Major Dad: My Life as a TV Producer. Scarecrow Press. p. 57. ISBN 0-8108-5279-9. Brioux, Bill (2007). Truth and Rumors: The Reality Behind TV's Most Famous Myths. Greenwood Publishing Group. p. 28. ISBN 978-0-275-99247-7. helen kathleen hennessy – Wonderland1981 – The Wonderland Murders, Wonderland1981 - The Wonderland Murders (באנגלית) Benoit, Tod (2009). Where Are They Buried?: How Did They Die? Fitting Ends and Final Resting Places of the Famous, Infamous, and Noteworthy. Black Dog Publishing. p. 163. ISBN 978-1-57912-822-7. "Doctor Charged in Actress's Death". The New York Times (באנגלית אמריקאית). 1976-10-14. ISSN 0362-4331. נבדק ב-2023-11-27. "Overdose Investigated", Bangor Daily News - Google News Archive Search, news.google.com Books closed on death of Anissa Jones, Newspapers.com, The San Bernardino County Sun from San Bernardino, California, ‏1977-01-07 (באנגלית אמריקאית)